Andrew Bogut

**Andrew Michael Bogut** (Melbourne, 28. studenog 1984.) je umirovljeni australski profesionalni košarkaš. Igrao je na poziciji centra, a prije umirovljenja igrao je za momčad Sydney Kingsa. Izabran je u 1. krugu (1. ukupno) NBA drafta 2005. od strane istoimene momčadi. Bogut je uz to prvi Australac i igrač sveučilišta Utah koji je izabran kao prvi izbor NBA drafta. Na sveučilištu je proveo dvije sezone.

## Rani život

Andrew Bogut je rođen 28. studenog 1984. godine u Melbourneu. Majka mu je rodom iz sela pokraj Karlovca, dok mu je otac iz Osijeka. U dobi od 15 godina, Bogut je iznenada dobio pozivnicu s Akademije, a ubrzo su ga uočili i skauti s američkog sveučilišta Utah. Bogut je postao najbolji igrač generacije u Australiji, a na juniorskom Svjetskom prvenstvu u Solunu proglašen je najboljim igračem. No, iako je Bogut imao milijunske ponude europskih klubova kao što su Fortitudo, Benetton, CSKA, Cibona, održao je riječ danu treneru sveučilišta Utah Utes i otišao je u SAD.

## Sveučilište

Kao *freshman* je u prosjeku zamalo postizao double-double učinak od 12.5 poena i 9.9 skokova i izabran je za freshmana godine Mountain West konferencije. Tijekom ljeta bio je član australske reprezentacije na Olimpijskim igrama u Ateni 2004. godine. Tijekom prvenstva je u prosjeku ubacivao 14.8 poena (58.0% iz igre), 8.8 skokova i 1.2 blokade.

Nakon solidne nespektakularne prve sezone i bez ijednog sveučilišnog priznanja, Bogut je u drugoj doživio pravi preporod. U prosjeku je postizao 20.4 poena, 12.2 skokova, 2.3 asistencije i 1.8 blokada, uz 62.0% šuta iz igre. Predvodio je Diviziju I po broju double-double učinka (26). Proglašen je najboljim američkim sveučilišnim igračem te je svoje sveučilište odveo do 16 najboljih momčadi u državi. Nakon druge sezone odlučio se je prijaviti na NBA draft.

## NBA

Bogut je izabran kao prvi izbor NBA drafta 2004. od strane Milwaukee Bucksa. U Buckse stigao je kao velika zvijezda i zaredali su unosni sponzorski ugovori. No, na početku NBA karijere nije igrao onako kako se od njega očekivalo, iako je svoju *rookie* sezonu završio uspješno u prosjeku postizajući 9.4 poena i 7.0 skokova po utakmici. Izabran je u NBA All-Rookie prvu petorku i završio treći u glasovanju za novaka godine. Bio je jedini među 10 prvih izbora drafta čije su momčadi izborili doigravanje.

Njegova druga godina u NBA trajala je nešto kraće radi ozljede koljena lijeve noge i zbog toga je propusti posljednjih 15 utakmica sezone. To je bila njegova prva ozljeda i time je prekinuo niz od 153 uzastopne odigrane utakmice u NBA ligi. Pokazao je značajan napredak u odnosu na prošlu sezonu i u prosjeku je postizao 12.3 poena i 8.8 skokova po utakmici. U sljedećoj sezoni (2007./08.) odigrao je najviših 78 odigranih utakmica, a u prosjeku je postizao rekordnih 14.3 poena, 9.8 skokova, 1.7 blokada i 0.8. ukradenih lopti.

Nakon sedam godina u Bucksima, Bogut je 2012. godine *tradean* u Golden State Warriorse. Nakon četiri godine, proveo je jednu sezonu u Dallasu, odakle je kratko prešao u Cleveland Cavalierse. Cavsi su ga otpustili nakon samo desetak dana zbog ozljede koja ga je onemogućila da igra do kraja sezone.

## Reference

## Vanjske veze

* Profil na NBA.com
* Profil  na Basketball-Reference.com
* Profil  na Aussieball.com
* Neslužbena stranica